
Text rozhodnutia
Súd: Krajský súd Banská Bystrica Spisová značka: 41CoE/306/2016 Identifikačné číslo súdneho spisu: 6612209903 Dátum vydania rozhodnutia: 15. 06. 2016 Meno a priezvisko sudcu, VSÚ: JUDr. Miroslava Púchovská ECLI: ECLI:SK:KSBB:2016:6612209903.2 Uznesenie Krajský súd v Banskej Bystrici ako súd odvolací v exekučnej veci oprávneného: Pro Civitas, s.r.o., Astrová 2/A, 821 01 Bratislava, zast. JUDr. Veronika Kubriková, PhD., so sídlom Martinčekova 13, 821 01 Bratislava, IČO: 42 174 716, proti povinnému: D. M., nar. XX.XX.XXXX, D.E.U. XXXX/X, XXX XX A., štátny občan Slovenskej republiky, vedenej súdnym exekútorom JUDr. Denisou Uhríkovou, Exekútorský úrad so sídlom Tomášikova 5/A, 821 01 Bratislava, pod sp. zn. EX 3048/2012, o vymoženie pohľadávky vo výške 832,33 Eur s príslušenstvom, o odvolaní oprávneného proti uzneseniu Okresného súdu Lučenec č.k. 12Er/609/2012-140 zo dňa 27. marca 2014, takto r o z h o d o l : Odvolanie oprávneného proti uzneseniu Okresného súdu Lučenec č.k. 12Er/609/2012-140 zo dňa 27. marca 2014 o d m i e t a. o d ô v o d n e n i e : Okresný súd Lučenec uznesením č.k. 12Er/609/2012-140 zo dňa 27. marca 2014 vyhlásil exekúciu za neprípustnú a zastavil ju. Proti predmetnému rozhodnutiu exekučného súdu podal oprávnený odvolanie, ktoré bolo podané na pošte dňa 16.05.2014 a okresnému súdu doručené dňa 19.05.2014. V odvolaní navrhol, aby odvolací súd napadnuté uznesenie v celom rozsahu zrušil a vec vrátil súdu prvého stupňa na ďalšie konanie, alternatívne, aby súd napadnuté uznesenie zrušil a poveril súdneho exekútora vykonaním exekúcie tak, ako o to požiadal v zmysle návrhu na vykonanie exekúcie. Pred samotným preskúmaním napadnutého uznesenia odvolací súd skúmal, či sú splnené objektívne a subjektívne podmienky odvolacieho konania. Podľa §204 ods. 1 Občianskeho súdneho poriadku (ďalej len „O.s.p.“), odvolanie sa podáva do 15 dní od doručenia rozhodnutia na súde, proti rozhodnutiu ktorého smeruje. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy. Podľa §57 ods. 1, 2, 3 O.s.p., do plynutia lehoty sa nezapočítava deň, keď došlo k skutočnosti určujúcej začiatok lehoty. (1) Lehoty určené podľa týždňov, mesiacov alebo rokov končia sa uplynutím toho dňa, ktorý sa svojím označením zhoduje s dňom, keď došlo k skutočnosti určujúcej začiatok lehoty, a ak ho v mesiaci niet, posledným dňom mesiaca. Ak koniec lehoty pripadne na sobotu, nedeľu alebo sviatok, je posledným dňom lehoty najbližší nasledujúci pracovný deň. (2) Lehota je zachovaná, ak sa posledný deň lehoty urobí úkon na súde alebo podanie odovzdá orgánu, ktorý má povinnosť ho doručiť. (3) Podľa §218 ods. 1 písm. a) O.s.p., odvolací súd odmietne odvolanie, ktoré bolo podané oneskorene. Odvolaním napadnuté uznesenie okresného súdu bolo doručené oprávnenému dňa 30.04.2014 (doručenka pripojená na č.l. 144), z čoho vyplýva, že nasledujúci deň, t.j. 01.05.2014 začala oprávnenému plynúť zákonná 15 dňová lehota na podanie odvolania. Odvolanie oprávneného bolo odovzdané na poštovú prepravu dňa 16.05.2014, a teda po uplynutí lehoty na podanie odvolania, keďže táto v zmysle §204 ods. 1 O.s.p. uplynula dňa 15.05.2014. Z dôvodu, že v záhlaví uznesenia č.k. 12Er/609/2012-140 zo dňa 27.03.2014 bol nesprávne uvedený právny zástupca oprávneného, okresný súd znova doručil predmetné uznesenie spolu s opravným uznesením právnemu zástupcovi oprávneného, ktorý zásielku prebral dňa 29.01.2016 (doručenka na č.l. 173), a teda dňa 30.01.2016 mu znova začala plynúť 15 dňová lehota na podanie odvolania. Keďže proti opätovne zaslanému uzneseniu oprávnený v zákonnej lehote odvolanie nepodal a predchádzajúce odvolanie bolo podané oneskorene, odvolací súd v zmysle § 218 ods. 1 písm. a) O.s.p. odvolanie podané na pošte dňa 16.05.2014 odmietol. Uznesenie bolo schválené jednohlasne všetkými členmi odvolacieho senátu. Poučenie: Proti tomuto uzneseniu odvolanie nie je prípustné.

